Jørgen Strickert

Jørgen Strickert (født 1980) er en norsk satiriker, journalist, programleder og dramaturg. Han har medvirket i en rekke radioprogrammer og podkaster i NRK.

Fra 1998 til 2002 var Strickert sentralstyremedlem i Rød Ungdom. Han var redaktør for organisasjonens magasin Rebell i samme tidsrom. Senere var han redaktør for Balder magasin for militærnektere. Strickert har også jobbet som journalist i blant annet Vårt Land, Klassekampen, Fjell-Ljom og Adresseavisen.

Strickert var grunnlegger, forfatter og skuespiller i friteatergruppa Opplysningskontoret fra 2002 til 2007, og fra 2007 fram til sommeren 2009 «sidekick» og programleder i radioprogrammet P3morgen på NRK P3. Fra 2009 til 2013 var han programleder og tekstforfatter i Hallo i uken på NRK P2. Den nye versjonen av Hallo i uken økte lyttertallene betydelig, og hadde i snitt 105.000 lyttere. Økningen var spesielt stor i aldersgruppen 20–45 år.

Strickert har også medvirket i P3-programmet Lørdagsrådet og Dagens avis på NRK P2. 

Fra 2014 var Jørgen Strickert programleder i Salongen på NRK P2 sammen med Nina Stensrud Martin og Christine Lossius Thorin. Han var en tid borte fra Salongen etter at debattanter på høyresiden i norsk politikk karakteriserte hans satiriske innslag som «venstrevridde», kalte et av hans innslag om Asle Toje høsten 2015 sjikanøst, og truet med å boikotte deltakelse i andre NRK-programmer. Saken førte også til at Kringkastingsrådet ba NRK «bygge opp et satiremiljø med ståsted på høyresiden». 

Fra 2020 er Strickert tilknyttet Teater Innlandet som dramaturg. 

 Referanser 

 Eksterne lenker 

  Salongen på NRKs radiospiller

Kategori:Norske journalister
Kategori:Norske komikere
Kategori:Norske radioprogramledere
Kategori:Norske radiojournalister
Kategori:NRK-journalister
Kategori:Journalister i Vårt Land
Kategori:Journalister i Klassekampen
Kategori:Personer fra Trondheim kommune